钦定古今图书集成/方舆汇编/职方典/第1428卷 > 《建锺山镇石城记》徐淮新
## 钦定古今图书集成/方舆汇编/职方典/第1428卷 > 《建锺山镇石城记》徐淮新

平乐，古昭州，今为广右要郡。属邑冨川，有镇曰“锺山”，
距郡城东南几百里，当冨、贺、湖、湘诸郡邑之冲，居民
颇繁。然山猺峒獞，地殊密迩，岁时毒矢长戟，剽掠之
害相寻。近岁徙边蓬巡司于其地，轮士卒以相兼守。
顾众寡势悬，寇至亦无以抗。以故民多择巅崖险穴
以苟栖止，弗克奠厥居。正德丁卯，前兵宪丁公始议
筑土为垣以卫民，辟二门以通出入，吾民赖焉。但土
性易颓，岁久倾圮。正德乙亥，今兵宪铅山张公合溪，
膺简命来莅于昭。公素负经济，而尤殚尽心力，所以
体国经野，攘寇辑民之务，皆次第举行。丁丑春，大征
荔浦诸叛夷。《献馘》后，究心于斯民久远之略。镇民适
有以建城事告公者，公即慨然以身任之。肩舆简从，
亲至于镇。遍观于旧址，营计徒庸，会工费、积糇粮，疏
画一之规，以达于巡抚，获允请。始从事遴选，属之文
武吏，得正千户王勋、周镐、吏目黄宽而命之曰：“惟是
役事无巨细，汝其综理之罔忽。”进镇民锺秉釜、卢旻
珊、周世昌、锺秉𤣱，而谕之曰：“惟汝为民之良。”于是役
必倡率奔走，分理于“下，罔弗勤焉。”于是众惟命从，智
献谋，巧献力，梓人、圬人、石工、砖工，毕伎罔懈。子来之
民，云集罔后。公复亲为指授者月馀，广袤绵亘凡一
百九十丈，高一丈二尺，阔如之。外砌砖，内填以巨石，
设三门，门各为楼，以为捍御。凿四围壕沟，以备敌冲。
修公廨，立军堡，俱整饬可观。共银五百馀两，皆出公
经画，不费于官，不劳于民。始事于戊寅冬十月，落成
于己卯四月，坚完壮丽，见者改观。镇之民皆欢呼鼓
舞，举手加额曰：“我民得有今日，皆公之赐也，其何可
忘！”庠生周真生其地，目观其盛，乃需余文，勒之贞珉，
用昭永久。余惟设险守国，圣王之所不废。故重门击
柝，以御暴客，见诸《周易》；而城郎、城郓、城平阳诸役，屡
书于《春秋》，皆所以为民攘寇、图危于安意也。宋之时，
种世衡城青涧、范文正城大顺，民卒赖之。今天下自
大郡诸藩以及郡邑卫所皆有城郭，金汤之固，在在
巍峨；惟乡镇或寡，然逼于强横，坐视涂炭，亦仁人所
不忍也。以公兹役求之，古人，虽功力有大小、时势有
缓急，而一念卫民之心，固无不同焉者。至其规画周
详，区处有道，民不劳而事就绪，财不费而功落成，且
亲为经略，不惮劳瘁，则又加于古人一等矣。夫睹河、
洛而思禹功，咏《甘棠》而思召伯，镇之民食公之赐，其
可忘耶？岂唯于民，虽身而子，子而孙，当永永无斁也。
抑余闻公曩为柱史，立朝巡贵阳，皆绰著声称。其在
广右，丰功伟绩，尤不可殚述。今进为吾臬总宪，将来
陟卿丞宰辅，以弼天子维新之化，勋业殆未艾。此特
其鼎中一脔耳。余不佞，因其请，故直言以书之，俾来
者有所考云。